AMA แรลลี่ยาว! 5 วันราคาพุ่ง 36% รับค่า BDI วิ่งทะลุ 2,000 จุด-เก็งผลงานไตรมาส 2 โตกระโดด
AMA แรลลี่ยาว! 5 วันราคาพุ่ง 36% เก็งผลงานไตรมาส 2 โตกระโดด-ค่า BDI ขึ้นต่อทะลุ 2,000 จุด ล่าสุดอยู่ที่ 9.40 บาท บวก 0.25 บาท หรือ 2.73% มูลค่าซื้อขาย 33.99 ล้านบาท
AMA แรลลี่ยาว! 5 วันพุ่ง 36% รับค่า BDI วิ่งทะลุ 2,000 จุด-เก็งผลงาน Q2 โตกระโดด ล่าสุดอยู่ที่ 9.40 บาท บวก 0.25 บาท หรือ 2.73% มูลค่าซื้อขาย 33.99 ล้านบาท
17 ก.ค. 2562

ผู้สื่อข่าวรายงานว่า ราคาหุ้น บริษัท อาม่า มารีน จำกัด (มหาชน) หรือ AMA ล่าสุด ณ เวลา 11.11 น. อยู่ที่ 9.40 บาท บวก 0.25 บาท หรือ 2.73% สูงสุดที่ 9.80 บาท ต่ำสุดที่ 9.30 บาท ด้วยมูลค่าซื้อขาย 33.99 ล้านบาท โดยราคาหุ้น AMA ปรับตัวขึ้นแรงต่อเนื่อง 5 วันติด นับตั้งแต่ราคาหุ้นอยู่ที่ระดับ 6.90 บาท เมื่อวันที่ 9 ก.ค.2562 คิดเป็นการปรับตัวขึ้น 36.23%

ทั้งนี้ บล.โกลเบล็ก ระบุในบทวิเคราะห์ แนะนำ “ซื้อ” AMA คาดการณ์กำไรไตรมาส 2/62 ราว 36 ล้านบาท เพิ่มขึ้น 50% เมื่อเทียบจากปีก่อน และเพิ่มขึ้น 192% เมื่อเทียบจากไตรมาสก่อน สนับสนุนจากทั้งธุรกิจขนส่งสินค้าทางรถที่มีการขยายกองรถเพิ่มขึ้นอีก 10 คัน สู่ระดับ 161 คัน เทียบกับไตรมาส 2/61 ที่มีกองรถเท่ากับ 150 คัน และธุรกิจขนส่งสินค้าทางเรือที่มีเรือเข้าซ่อมบำรุงเพียง 1 ลำ เทียบกับไตรมาสที่ผ่านมามีเรือเข้าซ่อมบำรุงถึง 3 ลำ
ขณะที่คาดรายได้จะทรงตัวเมื่อเทียบกับช่วงเดียวกันของปีก่อนหน้าที่ราว 441 ล้านบาท เนื่องจากบริษัทมีรายรับเป็นเงินเงินสกุลดอลลาร์กว่า 70% ซึ่งได้รับผลกระทบจากเงินบาทที่แข็งค่าขึ้น 3.4% ในไตรมาส 2/62 อย่างไรก็ตาม %GPM รวมมีแนวโน้มปรับตัวดีขึ้นสู่ระดับ 20.5% เนื่องจาก %U.rate ของธุรกิจเรือที่คาดว่าจะปรับตัวดีขึ้น
ส่วนแนวโน้มผลประกอบการช่วงที่เหลือของปีจะเร่งตัวดีขึ้น ด้วยเหตุผล 2 ประการ 1) ธุรกิจขนส่งสินค้าทางเรือ (สัดส่วนรายได้ 73%) จะมีแนวโน้มดีขึ้นจากจำนวนเรือซ่อมบำรุงลดลง สนับสนุนให้ %GPM ปรับตัวดีขึ้นเหนือระดับ 20% จากไตรมาส 1/62 อยู่ที่ระดับ 10.3% และ 2) ธุรกิจขนส่งสินค้าทางรถ (สัดส่วนรายได้ 27%) คาด %GPM ทรงตัวที่ระดับสูง 26% และคาดว่ารายได้จะเติบโตโดดเด่นจากการขยายกองรถสู่ 181 คัน ณ สิ้นปี 62 จาก 150 คัน ณ สิ้นปี 61
ประกอบกับการใช้กองรถได้มีประสิทธิภาพมากขึ้น สอดคล้องกับความต้องการใช้น้ำมัน B20-B100 ภายในประเทศที่เพิ่มสูงขึ้นจากนโยบายภาครัฐฯ ทำให้ความต้องการบริการขนส่งทางรถเพิ่มขึ้น ทั้งนี้เราคาด %GPM รวมจะปรับตัวดีขึ้นสู่ 20% จากปี 61 อยู่ที่ระดับ 18% และคาดกำไรปี 62 ราว 140 ล้านบาท เพิ่มขึ้น 56% เมื่อเทียบจากปีก่อน
อีกทั้ง ดัชนีค่าระวางเรือ BDI ยังปรับตัวขึ้นต่อเนื่อง โดยล่าสุดปิดที่ระดับ 2,011 จุด เพิ่มขึ้น 83 จุด เป็นบวกต่อ sentiment การลงทุนในหุ้นกลุ่มเดินเรือ PSL TTA